公孙宏开东阁赋（以风势声理畅休实久为韵）
李琚 (Tang)
客有海上浴德。淄川养蒙。业因才进。位以经通。当汉皇之有道。登股肱于此公。顺天招物。德盛声崇。接士于衡门之下。起阁于相府之东。阳荣纳日。阴户生风。尔其建高规。起崇制。檐宇深静。垣墙闲卫。取木非南涧之才。延宾乃北山之滞。访善不日。驯道以岁。其选器也。则收用而弃瑕。其进德也。则取材而远势。故能克遐厥声。休绩莫京。宴私则布衣韦带。自公惟脱粟菜羹。服之而德以廉耻。食之而心以和平。岂梁肉夏屋而宾实之名哉。则知厚内者德先。薄外者事理。身正则远怨。心邪则近耻。固恶盈而守冲。诚见足而知止。太常居甲第之日。丞相作封侯之始。是以作汉名相。惠音流畅。诚前哲之用心。岂后贤之觖望。及夫人殁政绝。阁废道休。俾马厩之是宅。奚人德之不修。言念于此。我心其瘳。故知道劣者事微。徇名者失实。奚量才之远近。宁比迹于劳逸。